**MJERILA**

**ZA OCJENJIVANJE UČENIKOVA USPJEHA U HRVATSKOM JEZIKU**

**od 5. do 8. razreda**

**Školska godina 2018./ 2019.**

|  |
| --- |
| **Aktiv hrvatskoga jezika** |
| **OŠ Bartula Kašića – Zadar** |
| Meri Popović |
|  Ana Lisica

|  |
| --- |
| Katarina Katuša Nives Knežević |
|  Ines Čakarun Tokić |
|  |
|  |

 |
|  |
|  |
|  |
|  |

**Nastavno područje: JEZIK**

**Za ocjenu *odličan (5)* učenik:**

* u potpunosti usvaja sve jezične nastavne sadržaje
* pokazuje interes za dodatnim zadatcima služeći se i dodatnim izvorima znanja

(gramatika, pravopis, rječnici, internet,...)

* prilikom obrade novih nastavnih sadržaja aktivno sudjeluje i oprimjeruje ih vlastitim primjedbama i prosudbama
* povezuje ključne pojmove i stavlja ih u suodnos s drugim nastavnim područjima
* usvojeno znanje primjenjuje ispravno i točno u pismenom i usmenom izražavanju
* savjesno i temeljito rješava domaće zadaće

**Za ocjenu *vrlo dobar ( 4)* učenik:**

* gotovo u potpunosti usvaja jezične nastavne sadržaje
* služi se dodatnim izvorima znanja uz upute o korištenju
* zanimaju ga novi nastavni sadržaji uz koje iznosi već naučene primjere, uglavnom bez većih pogrešaka
* razumije i povezuje ključne pojmove i najčešće ih uspijeva vezati uz srodna predmetna područja
* usvojeno znanje primjenjuje gotovo u potpunosti ispravno i točno te ima razvijenu sposobnost analize i sinteze jezičnih pojava
* redovito piše zadaće, s malo pogrješaka

**Za ocjenu *dobar (3)* učenik:**

* većim dijelom usvaja jezične nastavne sadržaje
* iako točno definira jezična pravila, primjenjuje ih s pogreškama
* jezične sadržaje usvaja na razini reproduciranja, ali ne i primjene
* izostaje konstantna motiviranost za napredak u formiranju jezikoslovnog mišljenja
* katkad zaboravlja domaće zadaće, a u napisanima ima pogrješaka

**Za ocjenu *dovoljan (2)* učenik:**

* jezične nastavne sadržaje djelomice usvaja
* djelomično reproducira jezične pojave i vrlo rijetko ih primjenjuje
* motiviranost za predmet uglavnom izostaje, a posljedice su dekoncentriranost i česte pogreške
* izostaje navika redovitog pisanja domaćih zadaća
* uočljiva je nesamostalnost u radu
* ne uči na pogrješkama, nego svojom pasivnošću iskazuje nemar čak i za jednostavniju primjenu

**Za ocjenu *nedovoljan (1)* učenik:**

* jezične sadržaje nije usvojio
* jezične pojave ne prepoznaje i nije ih u stanju reproducirati
* nema razvijeno jezikoslovno mišljenje
* ne razumije ni pojednostavljena pitanja svedena na reproduciranje

**Nastavno područje: KNJIŽEVNOST**

**Za ocjenu *odličan( 5)* učenik:**

* samostalno interpretira pročitani tekst
* potpuno primjenjuje usvojene književnoteorijske pojmove i koristiti se njima u

 usmenom i pismenom izričaju

* elokventno i argumentirano raspravlja tijekom interpretacije književnoga teksta
* aktualizira književna djela povezujući ih sa stvarnošću
* kritički se osvrće na pročitani tekst te aktivno sudjeluje u prosudbama na temelju vrlo razvijene kulture čitanja
* ima spoznaje o kontekstu književnog djela te ih kreativno vezuje uz naučena teorijska znanja

**Za ocjenu *vrlo dobar (4)* učenik:**

* gotovo u potpunosti samostalno interpretira pročitani tekst
* ima razvijen kritički stav i raščlambene sposobnosti, ali rjeđe ih aktualizira
* uspješno usvaja i primjenjuje književnoteorijske pojmove
* ima razvijenu kulturu čitanja obveznih sadržaja uz povremeno čitanje neobveznih dodatnih sadržaja
* koristi se i drugim izvorima znanja uz manju učiteljsku potporu

**Za ocjenu *dobar( 3)* učenik:**

* djelomice usvaja i primjenjuje književnoteorijske pojmove
* katkad sudjeluje u interpretaciji književnoga teksta
* na prosječnoj razini pokazuje zainteresiranost za prosudbu književnih tekstova
* uz pomoć učitelja iznosi osobna zapažanja
* čita samo zadano i rijetko poseže za dodatnim izvorima znanja
* raščlambene i perceptivne sposobnosti na prosječnoj su razini

**Za ocjenu *dovoljan (2)* učenik:**

* vrlo površno i nesamostalno interpretira književni tekst
* reproducira samo neke jednostavnije književnoteorijske pojmove
* primjenjuje naučeno samo uz poticaj i pomoć učitelja
* na satu obrade sudjeluje u interpretaciji samo na poticaj
* ne uspijeva doživjeti tekst koji ima preneseno značenje

**Za ocjenu *nedovoljan (1)* učenik:**

* ne prepoznaje književnoteorijske pojmove niti na razini reproduciranja
* uopće ne sudjeluje u interpretaciji književnog djela
* ne uspijeva razumjeti književni tekst s prenesenim značenjem
* ne sudjeluje u analizi teksta ni uz dobru motivaciju i pomoć

**POSEBNE ODREDBE ZA JEZIK I KNJIŽEVNOST**

***(PISMENE PROVJERE, VIŠEMINUTNE PROVJERE, DOMAĆE ZADAĆE)***

**1. PISMENE PROVJERE ZNANJA**

* na početku nastavne godine može se i ne mora provesti inicijalna provjera znanja iz jezika; bodovi se unose u rubriku bilježaka
* pisane provjere znanja učenik treba pisati čitljivo, pisanim slovima te se pridržavati svih uputa koje učitelj navodi prije početka pisanja ispita
* nečitljivo riješeni zadatci ne će se vrjednovati
* učeniku je tijekom pisane provjere zabranjena uporaba nedopuštenih sredstava (bilježnice, udžbenika, šalabahtera, prepisivanja od drugog učenika,...). Ukoliko se učenika tijekom pisanja ispita uhvati u prepisivanju, učenika će se usmeno opomenuti i oduzeti bod od ukupno postignutog rezultata. Ukoliko se nedopušteno ponašanje nastavi, pismena provjera se oduzima, ocjenjuje se ono što je učenik napisao do trenutka oduzimanja ispita.

Učenikov uspjeh u pisanim provjerama u pravilu se (uz moguće iznimke) vrjednuje postotcima na sljedeći način:

0 – 49 nedovoljan (1)

50 – 62 dovoljan (2)

63 – 75 dobar (3)

76 – 89 vrlo dobar (4)

90 – 100 odličan (5)

**2. VIŠEMINUTNE PROVJERE ZNANJA I DIKTATI**

* sve odrednice koje vrijede za pisane provjere znanja primjenjuju se i kod višeminutnih provjera u skladu s Pravilnikom o praćenju i ocjenjivanju
* višeminutne provjere koje ukupno **prelaze 15 minuta** upisuju se u rubriku ocjenjivanja, a ostale koje **ne prelaze 15 minuta** u bilješke o praćenju
* višeminutne provjere znanja **koje traju dulje od 15 minuta mogu se ponoviti s obzirom na postotak negativnih ocjena**
* kod pisanja diktata poštivat će se sljedeći bodovni prag (uz moguće iznimke):

|  |  |
| --- | --- |
|  **dulji diktati:** |  **kraći diktati:** |
| 1-2 pogrješke – odličan (5) | 1 pogrješka – odličan (5) |
| 3-4 pogrješke – vrlo dobar (4) | 2 pogrješke – vrlo dobar (4) |
| 5-6 pogrješaka – dobar (3) | 3 pogrješke – dobar (3) |
| 7-8 pogrješaka – dovoljan (2) | 4 pogrješke – dovoljan (2) |
| više od 8 pogrješaka – nedovoljan (1) | 5 i više pogrješaka – nedovoljan (1) |

**3. DOMAĆA ZADAĆA**

* evidencija o domaćim zadaćama vodi se u rubrici bilježaka u obliku pluseva i minusa
* **tri nenapisane domaće zadaće u svakom obrazovnom razdoblju vrjednuju se nedovoljnom ocjenom u rubriku pismenoga izražavanja** i uz odgovarajuću opisnu ocjenu
* redovitost u pisanju domaćih zadaća utječe na zaključnu ocjenu
* ukoliko je učenik zaboravio bilježnicu, prepisao domaću zadaću ili ju napisao za vrijeme sata, ona se vrjednuje kao **nenapisana**
* u svakom polugodištu učenik se može **jednom** ispričati za nenapisanu domaću zadaću što se evidentira u rubiku bilježaka
* nepotpuno napisana domaća zadaća vrjednuje se kao **polovična** ; dvije polovične domaće zadaće vrjednuju se kao **jedna nenapisana domaća zadaća**

**Nastavno područje: JEZIČNO IZRAŽAVANJE ( usmeno)**

**Za ocjenu *odličan (5)* učenik:**

* pravilno i jasno izgovara glasove, naglašuje riječi i ostvaruje pravilnu rečeničnu intonaciju
* govornu poruku oblikuje sintaktički točno i potpuno, služeći se bogatim rječnikom
* s lakoćom samostalno priča, prepričava i opisuje
* interpretativno čita tekst na najvišoj razini, a krasnoslov mu je tečan i emocionalno izražajan

**Za ocjenu *vrlo dobar (4)* učenik:**

* ima bogat rječnik, spretno se izražava
* samostalno priča, prepričava i opisuje
* izražajno čita i krasnoslovi
* pravilno i jasno izgovara sve glasove kao i rečeničnu intonaciju

**Za ocjenu *dobar (3)* učenik:**

* ima razvijen rječnik i trudi se izražavati standardnim jezikom (iako ponekad u njega ubacuje zavičajni govor)
* vlada tehnikom čitanja, ali ne razvija vlastiti odnos prema pročitanom pa ga valja usmjeravati
* ponekad griješi u izgovoru glasova i naglašavanju riječi
* priča, prepričava i opisuje uz pomoć učitelja

**Za ocjenu *dovoljan (2)* učenik:**

* često griješi u izgovoru glasova i naglašavanju riječi
* teško se izražava i ima oskudan rječnik
* ne sudjeluje u pričanju, prepričavanju i opisivanju
* poštuje pravila komunikacije

**Za ocjenu *nedovoljan (1)* učenik:**

* ne trudi se izražavati standardnim jezikom, ne prihvaća učiteljevu pomoć
* netočno i nepravilno izgovara riječi
* nema razvijenu kulturu slušanja i ne poštuje pravila komunikacije
* ne želi krasnosloviti i nije savladao tehniku čitanja

**Nastavno područje: JEZIČNO IZRAŽAVANJE (pismeno)**

**Za ocjenu *odličan (5)* učenik:**

* pokazuje visok stupanj usvojenosti slovničkog i pravopisnog gradiva, radovi su slovopisno uredni i čitljivi .
* pisani radovi su kompozicijski utemeljeni, kreativni, maštoviti, zanimljivi i sadržajno razrađeni
* samostalno i točno stvara rečenice
* teži usavršavanju pisanog jezičnog izričaja

**Za ocjenu *vrlo dobar (4)* učenik:**

* ima bogat rječnik i kreativan je u literarnom izričaju
* poštuje kompoziciju zadanog literarnog oblika
* usvojio je slovnička i pravopisna pravila i uglavnom ih točno primjenjuje
* uredan je

**Za ocjenu *dobar (3)* učenik:**

* ima razvijen rječnik i trudi se ostvariti zanimljiv literarni izričaj
* djelomično savladao slovnička i pravopisna pravila
* potrebna je povremena pomoć učitelja u davanju smjernica oko kompozicije (oblikovanja teksta)
* nedosljedno primjenjuje jezične i tematske zakonitosti pisanogateksta

**Za ocjenu *dovoljan (2)* učenik:**

* čini veće stilske, pravopisne i slovničke pogrješke u pisanom uratku
* ne poznaje zakonitosti organizacije (kompozicije) teksta
* pismeni sastavci nisu logički povezani
* uz učiteljevu stalnu pomoć piše najjednostavnije oblike pismenog izražavanja

**Za ocjenu *nedovoljan (1)* učenik:**

* ima siromašan rječnik i ne uspijeva izraziti misli
* nije usvojio ni minimum pravopisnih i slovničkih pravila
* ne pokazuje zanimanje za pismeno izražavanje
* odbija suradnju i ne ulaže trud

**MJERILA OCJENJIVANJA ŠKOLSKIH ZADAĆA**

Školska zadaća je prethodno najavljena i planirana pisana provjera znanja i vještina na zadanu temu. Školska se zadaća vrjednuje pa ocjenjuje. Vrjednuju se: ostvarenost teme, kompozicija sastavka, ostvarenost žanra, originalnost, povezanost rečenica, bogatstvo rječnika i stila, gramatička i pravopisna točnost, čitljivost i urednost, razvidna struktura teksta.

**Ocjena *nedovoljan (1)*:**

* na sadržajnoj razini zadaća nije povezana sa zadanom temom i nije završena
* nisu vidljivi kompozicijski dijelovi sastavka
* učenikov rječnik je siromašan, a rečenice nepovezane
* u školskoj zadaći ima šest i više pravopisnih pogrješaka
* učenik ima pet i više slovničkih pogrješaka na rečeničnoj razini
* zadaća je potpuno nečitljiva i neuredna, a slova nisu pisana

**Ocjena *dovoljan (2)*:**

* učenik oblikuje sadržaj školske zadaće prema zadanoj temi, ali ga ne razrađuje do kraja
* kompozicija ostvarena nedosljedno
* rječnik je siromašan, a rečenice nisu suvislo ulančane
* učenik ima pet pravopisnih pogrješaka u zadaći
* učenik ima četiri slovničke pogrješke u pisanju riječi i rečenica
* miješa tiskana i pisana slova, nečitljivo piše

**Ocjena *dobar (3)*:**

* sadržaj zadaće učenik usklađuje s naslovom, ali nije maštovit ni kreativan
* jedan dio kompozicije nije usklađen s ostalima
* tekst je stilski nesređen, koristi osobne zamjenice na početku rečenica, često ponavlja istu misao i puno nepotrebnih riječi i izraza
* učenik ima tri ili četiri pravopisne pogrješke
* učenik ima tri slovničkepogrješke u pisanju riječi i rečenica
* učenik piše pisanim slovima i tekst je uglavnom čitljiv

**Ocjena *vrlo dobar (4)*:**

* sadržaj učenikove zadaće je izvoran, alinije u potpunosti zanimljiv
* oblikuje sve kompozicijske dijelove, ali tekst nije cjelovit
* misli su mu jasno uobličene, mjestimično pretrpane i bombastične ili razlivene
* učenik ima dvije pravopisne pogrješke
* učenik je učinio dvije slovničke pogrješke u pisanju riječi i rečenica
* sastavak je uredan, čitljiv, u potpunosti pisan pisanim slovima

**Ocjena *odličan (5)*:**

* sadržaj zadaće je zanimljiv i originalan
* kompozicija je originalna ili potpuno dosljedno provedena prema pravilima
* rječnik mu je bogat, raznovrstan, rabi stilska sredstva sukladno temi
* pravopisno potpuno točno napisana zadaća
* Slovnički točna zadaća uz toleranciju jedne pogrješke
* sastavakje napisan pisanim slovima, vrlo uredno i čitljivo

**Nastavno područje: LEKTIRA**

Lektirno djelo može se provjeriti usmeno i pismeno (usmena ili pismena interpretacija).

**Za ocjenu *odličan (5)* učenik:**

* knjigu čita na vrijeme poštujući zadani rok
* čita i više književnih djela nego ih je zadano
* zna prosuditi i kritički se osvrnuti na pročitano književno djelo
* znanje o književnim pojmovima primjenjuje na književna djela
* zainteresiran je za svaki oblik rada i način obrade lektire (dnevnik čitanja, nastavni listići, plakati,…)
* poruku, sadržaj ili književni lik dovodi u suodnos sa stvarnim životom ili drugim književnim djelima zauzimajući stav koji čvrsto i argumentirano brani
* traži pomoć u stručnoj literaturi

**Za ocjenu *vrlo dobar (4)* učenik:**

* knjigu čita na vrijeme poštujući zadani rok
* čita zadana književna djela
* zainteresiran je za svaki oblik rada i način obrade lektire (dnevnik čitanja, nastavni listići, plakati…)
* prosuđuje i kritički se osvrće na književno djelo
* većinu književnih pojmova zna primijeniti na pročitano književno djelo
* uočava značenja i poruke književnog djela
* promišlja o književnom djelu, uspoređuje ga s ranije pročitanim djelima, ali uočeno ponekad ne zna argumentirati

**Za ocjenu *dobar (3)* učenik:**

* uz pomoć učitelja interpretira pročitano književno djelo
* lektiru pročita većim dijelom
* primjenjuje književne pojmove na prosječnoj razini
* katkad se kritički osvrće na pročitano književno djelo
* zauzima mišljenje prema pročitanom djelu i nastoji ga obrazložiti

**Za ocjenu *dovoljan (2)* učenik: .**

* pročita tek nekoliko djela
* uz pomoć učitelja uočava neke vrijednosti knjževnog djela
* teže otkriva poruku i značenje pročitanog knjževnog djela
* ne pokazuje zanimanje za čitanje
* nespretno obrazlaže dojam o pročitanom književnom djelu

**Za ocjenu *nedovoljan (1)* učenik:**

* nema razvijen interes za čitanje, nije pročitao lektiru u zadano vrijeme
* nema dnevnik čitanja
* donosi zabilješke o pročitanom djelu prepisane iz više izvora
* ne vlada sadržajem književnoga djela
* ni na poticaj se ne uključuje u čitanje
* ne iznosi dojam o pročitanom djelu

**Nastavno područje: MEDIJSKA KULTURA**

**Za ocjenu *odličan (5)* učenik:**

* pokazuje izrazito zanimanje i sposobnost kritičkog prosuđivanja u sadržajima medijske kulture
* osobito je aktivan i samostalan tijekom nastavnog sata
* uspješno povezuje sadržaje i primjenjuje ih u svim situacijama

**Za ocjenu *vrlo dobar (4)* učenik:**

* pokazuje zanimanje i djelomičnu sposobnost kritičkog prosuđivanja u sadržajima medijske kulture
* aktivan je i samostalan tijekom nastavnog sata
* povezuje sadržaje i primjenjuje ih u većini situacija

**Za ocjenu dobar (3) učenik:**

* djelomično pokazuje zanimanje za medije i nema razvijeno kritičko prosuđivanje u sadržajima medijske kulture
* na poticaj sudjeluje u nastavnom procesu
* definira osnovne pojmove i na upit navodi primjere

**Za ocjenu dovoljan (2)učenik:**

* ima slabo razvijeno zanimanje na nastavnim satovima medijske kulture
* isključivo sudjeluje na poticaj i treba pomoć u nastavnom procesu
* osnovne pojmove navodi bez primjera

**Za ocjenu nedovoljan (1) učenik:**

* nije usvojio osnovne pojmove
* ne pokazuje interes na satima medijske kulture
* odbija suradnju, ne sudjeluje u radu ni na učiteljev poticaj

**IZVOĐENJE ZAKLJUČNE OCJENE IZ HRVATSKOGA JEZIKA**

**Jezik:** 30%

**Književnost:** 20%

**Lektira:** 20%

**Jezično izražavanje**

* usmeno: 10%
* pismeno: 10%

**Medijska kultura:** 10%